钦定古今图书集成/明伦汇编/官常典/第242卷 > 萧拜住
## 钦定古今图书集成/明伦汇编/官常典/第242卷 > 萧拜住

按《元史》本传：“拜住，契丹石抹氏，哈剌帖木儿之子也。
尝从成宗北征，特授檀州知州，入为礼部郎中，擢同
知大都路总管府事，出知中山府，以忧去官。属仁宗
过中山，有同官者谮于近侍曰：‘知州去官，实惮迎候
烦劳耳’。帝颔之。适行田野间，见老妪问之曰：‘府中官
孰贤’？妪对曰：‘有萧知府，馀不知也’。复过神祠，有数老”
人焚香罗拜，遣问之曰：“汝辈何所祷？”合辞对曰：“萧知
府奔丧还，欲速其来，是以祷也。”帝意遂释。武宗即位，
起复为中书左司郎中，出为河间路总管。召为右卫
率使，迁户部尚书，遂拜御史中丞。皇庆元年，迁陕西
行中书省右丞。延祐三年，进中书平章政事，除典瑞
院使，超授银青荣禄大夫、崇祥院使。英宗即位之十
有九日，右丞相铁木迭儿怨拜住在省中，牵制其所
为，又发其奸赃专制等事，遂请依皇太后旨，并前御
史中丞杨朵儿只皆杀之。帝曰：“人命至重，刑杀非轻，
不宜仓卒。二人罪状未明，当白太后，使详谳之。若果
无冤，诛之未晚。”竟杀之，并籍其家。语见杨朵儿只及
《铁木迭儿传》。泰定间，“赠守正佐治功臣、太保仪同三
司、柱国，追封蓟国公，谥忠愍。拜住之死，有吴仲者，潜
守其尸，三日不去，竟收葬之。”